A BIZOTTSÁG HATÁROZATA
(2009. október 22.)
a 2007. január 1. és 2013. december 31. közötti időszakra vonatkozó közösségi vidékfejlesztési támogatás tagállamonkénti és évenkénti összegének meghatározásáról szóló 2006/636/EK határozat módosításáról
(az értesítés a C(2009) 8033. számú dokumentummal történt)
(2009/782/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel az Európai Mezőgazdasági Vidékfejlesztési Alapból (EMVA) nyújtandó vidékfejlesztési támogatásról szóló, 2005. szeptember 20-i 1698/2005/EK tanácsi rendeletre (1) és különösen annak 69. cikke (4) bekezdésére,
mivel:
(1)
Németország és Svédország úgy határozott, hogy a közös agrárpolitika keretébe tartozó, mezőgazdasági termelők részére meghatározott közvetlen támogatási rendszerek közös szabályainak megállapításáról és a mezőgazdasági termelők részére meghatározott egyes támogatási rendszerek létrehozásáról, az 1290/2005/EK, a 247/2006/EK és a 378/2007/EK rendelet módosításáról, valamint az 1782/2003/EK rendelet hatályon kívül helyezéséről szóló, 2009. január 19-i 73/2009/EK tanácsi rendelet (2) 136. cikkének megfelelően 2011-től rendelkezésre bocsát egy, ugyanazon rendelet 69. cikkének (7) bekezdésével összhangban kiszámított és a 639/2009/EK bizottsági rendelet (3) III. mellékletében meghatározott összeget az Európai Mezőgazdasági Vidékfejlesztési Alapból (EMVA) finanszírozott vidékfejlesztési programozásra.
(2)
Az önkéntes moduláció Portugáliában való alkalmazásából származó nettó összegeknek a 2009-2012 közötti naptári évek tekintetében történő meghatározásáról szóló, 2008. október 3-i 2008/788/EK bizottsági határozatot (4) hatályon kívül helyezte és felváltotta a 2009/780/EK bizottsági határozat (5) Portugália arra vonatkozó döntésének figyelembevétele érdekében, hogy nem alkalmaz önkéntes modulációt a 2009-es naptári évre.
(3)
Ezért a az 1782/2003/EK, a 378/2007/EK, a 479/2008/EK és a 73/2009/EK tanácsi rendelet alapján az EMVA, illetve az EMGA-kiadások számára rendelkezésre bocsátott összegek meghatározásáról szóló, 2009. május 11-i 2009/379/EK bizottsági határozatot (6) módosította a 2009/781/EK bizottsági határozat (7), tekintettel az EMVA forrásaiból és forrásaiba átutalt összegekre.
(4)
A 2009/780/EK és a 2009/781/EK határozat elfogadása következtében helyénvaló kiigazítani az EMVA rendelkezésére bocsátott összegeket, és a kiigazított összegeket belefoglalni a közösségi vidékfejlesztési támogatás éves bontásába.
(5)
A 2006/636/EK bizottsági határozatot (8) ezért ennek megfelelően módosítani kell,
ELFOGADTA EZT A HATÁROZATOT:
1. cikk
A 2006/636/EK határozat mellékletének helyébe e határozat mellékletének szövege lép.
2. cikk
Ennek a határozatnak a tagállamok a címzettjei.
Kelt Brüsszelben, 2009. október 22-én.